ഇനി പാരീസ് മിഠായി ഭൂഗോളത്തിലെ ഏറ്റവും വലിയ കായികമാമാങ്കമായ ഒളിന്പിക്സിന്റെ ജാപ്പനീസ് പതിപ്പ് കൊടിയിറങ്ങി. 2024ലെ പാരീസ് ഒളിന്പിക്സ് മധുരത്തിനായാണ് ലോകം ഇനി കാത്തിരിക്കുന്നത്. ടോക്കിയോയ്ക്ക് നന്ദിയറിയിച്ച്, പാരീസില് കാണാമെന്ന വിശ്വാസത്തോടെ കായിക ലോകം വിടചൊല്ലി... പതിവുപോലെ ഒളിന്പിക്സിന്റെ ശേഷിപ്പുകള് ടോക്കിയോയുടെ മണ്ണിലും ബാക്കിനില്ക്കുമോ എന്നാണു ചോദ്യമെങ്കില്, ഉത്തരം ഇല്ലെന്നുതന്നെ. ചോദ്യം പ്രസക്തം കാരണം, റിയോ ഡി ഷാനെറോയിലും ബെയ്ജിംഗിലുമെല്ലാം കായികതാരങ്ങള് താമസിച്ച ഒളിന്പിക്സ് വില്ലേജുകള് പിന്നീട് ഉപേക്ഷിക്കപ്പെട്ടു. ബെയ്ജിംഗ് ഒളിന്പിക്സ് വില്ലേജിന്റെ തുരുന്പെടുത്തതും മറ്റുമായ നിര്ജീവ ചിത്രങ്ങള് പുറംലോകം കണ്ടതാണ്. റിയോയില് സംഭവിച്ചതു മറ്റൊന്ന്, സുരക്ഷാകാരണങ്ങളാല് റിയോയിലെ ഒളിന്പിക് വില്ലേജ് അടച്ചുപൂട്ടി. എന്നാല്, ജപ്പാന് ഇതില്നിന്നെല്ലാം വ്യത്യസ്തം. ഒളിന്പിക്സ് ആരംഭിക്കുന്നതിനു മുന്പുതന്നെ ഒളിന്പിക്സ് വില്ലേജ് ഉള്പ്പെടെയുള്ളവ എങ്ങനെ പുനരുപയോഗിക്കാം എന്നതില് ജാപ്പനീസ് അധികൃതര്ക്കു കൃത്യമായ കാഴ്ചപ്പാടുണ്ടായിരുന്നു. അതില് ഏറ്റവും പ്രധാനമായിരുന്നു ഒളിന്പിക് വില്ലേജിന്റെ രൂപമാറ്റം. ഒളിന്പിക് വില്ലേജ് പൊതുജനങ്ങള്ക്കു താമസിക്കാനായി മാറ്റപ്പെടും. അതായത് ഒളിന്പിക്സ് വില്ലേജിലെ പടുകൂറ്റന് ബഹുനില കെട്ടിടങ്ങളിലേക്കു ജാപ്പനീസ് കുടുംബങ്ങള് എത്തുമെന്നു ചുരുക്കം. വോളിബോള് മത്സരങ്ങള്ക്കായി നിര്മിച്ച അര്യേക് അരീന സാംസ്കാരിക കേന്ദ്രമായാണു മാറ്റപ്പെടുന്നത്. ജാപ്പനീസ് തനതുകലയുടെ ഈറ്റില്ലമായി അര്യേക് അരീന രൂപാന്തരപ്പെടും. അതുപോലെ ജൂഡോ മത്സരങ്ങള് അരങ്ങേറിയ ദ നിപ്പോണ് ബുഡോകാനില് മുന്പ് ലോക പ്രശസ്ത പോപ് സംഗീത ബാന്ഡുകള് തരംഗം സൃഷ്ടിച്ചിട്ടുള്ളതാണ്. അബ്ബ, ബീറ്റില്സ് തുടങ്ങിയവയുടെ മിന്നും സംഗീത വിരുന്ന് ബുഡോകാനില് അരങ്ങേറിയിട്ടുണ്ടെന്നതു ചരിത്രം. ആ വഴിയിലേക്കു ബുഡോകാന് വീണ്ടും തിരിയും. 1964ല് നിര്മിക്കപ്പെട്ട ടോക്കിയോ ഒളിന്പിക് സ്റ്റേഡിയം കായിക, കലാ മാമാങ്കങ്ങള്ക്കായി വീണ്ടും മുഖംമിനുക്കും. ചുരുക്കത്തില് ഒളിന്പിക്സിന്റെ ശേഷിപ്പുകളെല്ലാം ജാപ്പനീസ് ജനതയുടെ ദൈനംദിന ജീവിതത്തിനൊപ്പം വരുംനാളുകളിലുമുണ്ടാകും.